CELEX: C2004/094/44
Language: da
Date: 2004-04-17 00:00:00
Title: Sag C-66/04: Sag anlagt den 16. februar 2004 af Det Forenede Kongerige mod Europa-Parlamentet og Rådet for Den Europæiske Union

17.4.2004   
            
            
               DA
            
            
               Den Europæiske Unions Tidende
            
            
               C 94/21
            
         Sag anlagt den 16. februar 2004 af Det Forenede Kongerige mod Europa-Parlamentet og Rådet for Den Europæiske Union
   (Sag C-66/04)
   (2004/C 94/44)
   Ved De Europæiske Fællesskabers Domstol er der den 16. februar 2004 anlagt sag mod Europa-Parlamentet og Rådet for Den Europæiske Union af Det Forenede Kongerige ved Rosemary Caudwell, som befuldmægtiget, Lord Goldsmith QC, Her Majesty's Attorney-General Nicholas Paines QC og Tim Ward, og med valgt adresse i Luxembourg.
   Det Forenede Kongerige har nedlagt følgende påstande:
   
               1.
            
            
               Europa-Parlamentets og Rådets forordning (EF) nr. 2065/2003 af 10. november 2003 om røgaromaer, som anvendes eller er bestemt til anvendelse i eller på fødevarer (1) annulleres.
            
         
               2.
            
            
               Europa-Parlamentet og Rådet for Den Europæiske Union tilpligtes at betale Det Forenede Kongeriges omkostninger.
            
         Søgsmålsgrunde og væsentligste argumenter:
   Den anfægtede forordning blev vedtaget med hjemmel i artikel 95 EF, der bemyndiger Europa-Parlamentet og Rådet til at vedtage foranstaltninger med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion.
   Det Forenede Kongerige har ingen indvendinger imod forordningens materielle indhold men har anført, at artikel 95 ikke er den korrekte hjemmel for forordningens vedtagelse. Forordningen harmoniserer ikke national lov, men indfører i stedet en godkendelsesprocedure på fællesskabsplan af røgaromaer i fødevarer. Forordningen bestemmer, at sådanne røgaromaer kun må markedsføres, hvis de er blevet godkendt i henhold til yderligere forordninger, der skal vedtages af Kommissionen på grundlag af en udtalelse om deres sikkerhed fra Den Europæiske Fødevaresikkerhedsautoritet (»Autoriteten«).
   Disse bestemmelser er forordningens kerne. Forordningen fastsætter overhovedet ikke harmoniserede standarder i national ret, men har til formål fuldstændig at tildele Kommissionen og Autoriteten opgaven med at udarbejde en liste over godkendte røgaromaer.
   Det Forenede Kongerige har anført, at lovgivningsbeføjelsen i henhold til artikel 95 EF er en beføjelse til at harmonisere national lovgivning. Det er ikke en beføjelse til at oprette fællesskabsorganer eller at overdrage opgaver til sådanne organer, eller at indføre procedurer, hvorefter der af Kommissionen udarbejdes en liste over godkendte produkter på grundlag af en vurdering fra et fællesskabsagentur. En overdragelse af opgaver til fællesskabsorganer eller Kommissionen henhører ikke under national lovgivning, og en sådan handling kan ikke betegnes som en harmonisering af national lovgivning i den forstand, hvori udtrykket er anvendt i artikel 95 EF.
   Forordningens bestemmelser henhører derfor ikke under de harmoniseringsbeføjelser, der er overdraget til Europa-Parlamentet og Rådet i henhold til artikel 95, og den eneste egnede hjemmel for en sådan foranstaltning er artikel 308 EF.
   
      (1)  EFT L 309 af 26.11.203, s. 1-8.